b'\n_START_ARTICLE_\nJulije Makanec\n_START_SECTION_\nRo\xc4\x91enje i naobrazba\n_START_PARAGRAPH_\nJulije Makanec ro\xc4\x91en je 19. rujna 1904. u Sarajevu kao najstariji sin u obitelji Alfreda pl. Makanca (1879.-1945.) (ne\xc4\x87ak Milana Makanca) i majke Marije (ro\xc4\x91. Dlustu\xc5\xa1). Pu\xc4\x8dku \xc5\xa1kolu polazio je u Stocu i Sanskom Mostu. \xc5\xa0kolovao se u Osijeku i Biha\xc4\x87u, te studirao filozofiju na Zagreba\xc4\x8dkom sveu\xc4\x8dili\xc5\xa1tu i doktorirao 1927. godine. Godine 1927. stupio je na mjesto gimnazijskog profesora u Petrinji, a nakon toga radi na gimnaziji u Koprivnici od 1929. do 1931. Godine 1931. polo\xc5\xbeio je u Zagrebu profesorski ispit iz teorije spoznaje, logike, psihologije i povijesti filozofije kao glavnog, a pedagogije, etike i estetike kao sporednog predmeta. Kao profesor premje\xc5\xa1ten je 1932. godine po kazni u realnu gimnaziju u Leskovcu, a zatim u Bjelovar od 1933. do 1934. Potom je 1936. godine premje\xc5\xa1ten u realnu gimnaziju u Virovitici, a zatim slijede premje\xc5\xa1taji u gimnazije Knja\xc5\xbeevac od 1937. do 1938., Karlovac 1939. te napokon odlukom Hrvatske Banske vlasti 11. sije\xc4\x8dnja 1940. ponovno je postavljen na gimnaziju u Bjelovaru. Tu je imenovan ravnateljem gimnazije u Bjelovaru, a zatim i gradona\xc4\x8delnikom.\n_START_SECTION_\nPoliti\xc4\x8dki uspon i NDH\n_START_PARAGRAPH_\nGodine 1941. na mjestu je na\xc4\x8delnika Bjelovara. Tu je odigrao va\xc5\xbenu ulogu u Bjelovarskom ustanku 8. travnja 1941. Nakon pobune Hrvata u jugoslavenskoj vojsci proglasio je\xc2\xa0\xc2\xbbuskrsnu\xc4\x87e hrvatske dr\xc5\xbeave\xc2\xab._NEWLINE_Nakon uspostave usta\xc5\xa1ke vlasti, slu\xc5\xbei kao sto\xc5\xbeerni pobo\xc4\x8dnik u Usta\xc5\xa1kom sto\xc5\xbeeru Bilogora (Bjelovar). Od 1942. bio je pro\xc4\x8delnik za duhovni odgoj u Usta\xc5\xa1koj mlade\xc5\xbei. U o\xc5\xbeujku 1943. bio je imenovan izvanrednim profesorom filozofije na Filozofskom fakultetu u Zagrebu. U jesen 1943. postaje ministar nastave._NEWLINE_U travnju 1945. zarobili su ga Britanci u Austriji s grupom drugih visokih du\xc5\xbenosnika NDH. Izru\xc4\x8den je komunisti\xc4\x8dkim vlastima. U kratkom procesu 6. lipnja pred Vojnim sudom II. armije osu\xc4\x91en je na smrt, te idu\xc4\x87i dan smaknut. Do danas nije poznato mjesto gdje je ubijen i pokopan, ali se pretpostavlja da je zajedno s ostalim pogubljenima zakopan negdje u Maksimirskoj \xc5\xa1umi._NEWLINE_U Ve\xc4\x8demjem listu 31. kolovoza 1992. godine objavljena je fotografija Hrvatske vlade iz 1945. godine, snimljena zacijelo za vrijeme su\xc4\x91enja u dvori\xc5\xa1tu zatvora u Petrinjskoj ulici u Zagrebu, a na fotografiji se pod br. 8, jedini pre\xc5\xbeivjeli svjedok se nalazi dr. Julije Makanec bez nao\xc4\x8dala.\n_START_SECTION_\nStvarala\xc5\xa1tvo\n_START_PARAGRAPH_\nMakanec je mnogostran pisac i filozofija je, uz knji\xc5\xbeevnost, glavno podru\xc4\x8dje njegova djelovanja. S toga podru\xc4\x8dja napisao je mno\xc5\xa1tvo rasprava, knjiga i \xc4\x8dlanaka. Pisao je tako\xc4\x91er i novinske \xc4\x8dlanke i komentare u\xc2\xa0\xc2\xbbSpremnosti\xc2\xab,\xc2\xa0\xc2\xbbHrvatskom listu\xc2\xab\xc2\xa0i dr., a osobito su zna\xc4\x8dajni njegovi radovi na podru\xc4\x8dju beletristike gdje je pisao novele i drame.'